paragraph_text: mini|300px|Pogled na dvoranu Kazina u kojem se počeo održavati festival Festival di Sanremo punim nazivom Festival della canzone italiana (hrvatski: Festival talijanske pjesme) je popularno natjecanje u lakoj glazbi, za najbolju talijansku pjesmu, koje se održava od 1951. u ljetovalištu Sanremo. Uobičajeno ga zovu samo Festival di Sanremo, a održava se u pramaljeće (između veljače i ožujka) u dvorani Teatra Ariston. Ova glamurozna manifestacija bila je uzor za osnutak brojnih jugoslavenskih festivala lake glazbe; od najstarijeg - Festivala Zagreb (pokrenutog 1953.g.), Festivala Opatija, Melodija Jadrana u Splitu, Beogradskog proleća do Sarajevskog festivala - Vaš šlager sezone. Ali Festival Sanremo, bio je uzor i za osnivanje Eurosonga - pokrenutog 1956. Dugi niz godina (od 1953. do 1971., izuzev 1956.) svaka je pjesma izvođena dva puta, od dva različita izvođača (pjevača ili sastava). Na festivalu se i birala pjesma koja će predstavljati Italiju na Eurosongu i to od 1956. do 1966., pa zatim 1972. i 1997. godine. U razdoblju od 1951. do 1954. postojao je samo radio prijenos, a od 1955. festival se prenosi uživo i na talijanskoj državnoj televiziji RAI. Festival su prenosile i brojne svjetske televizijske kuće, posebice tijekom sedamdesetih.